ປະເທດຕາເວັນຕົກ ສຽງຕໍ່ການສູນເສຍ ເທີກີ ນັ້ນຄືຄຳເຕືອນ ຂອງ ສະຫະລັດ
ເທີກີ ໄດ້ເຊັນຂໍ້ຕົກລົງທີ່ຊື້ລະບົບປ້ອງກັນທາງອາກາດ S-400 ຈາກຣັດເຊຍ ໃນປີ 2017 ແລະ ການຈັດສົ່ງລະບົບອາວຸດດັ່ງກ່າວຊຸດທຳອິດ ມີຂຶ້ນໃນເດືອນກໍລະກົດ ປີກາຍນີ້.
ສະຫະລັດເຕືອນເທີກີ ບໍ່ໃຫ້ເອົາບາດກ້າວເພີ້ມຕື່ມ ກ່ຽວກັບການນຳໃຊ້ລະບົບປ້ອງກັນທາງອາກາດ S-400 ໂດຍກ່າວວ່າ ຈະມີຜົນທີ່ຕິດຕາມມາເຖິງແມ່ນວ່າຈະເປັນການສ່ຽງຕໍ່ການຜັກດັນໃຫ້ອັງກາຣາ ຍັບໃກ້ເຂົ້າໄປສູ່ການເປັນພັນທະມິດກັບມົສກູກໍຕາມ ຄວາມສຳພັນລະຫວ່າງວໍຊິງຕັນ ແລະອັງກາຣາ ຊຶ່ງຊຸດໂຊມລົງໃນໄລຍະສອງສາມປີຜ່ານມານີ້ ໄດ້ຕົກສູ່ຈຸດຕ່ຳສຸດຄັ້ງໃໝ່ໃນອາທິດແລ້ວນີ້ ເວລາປະທານາທິບໍດີເທີກີ ທ່ານຣີເຊັບ ຕາຍຢິບ ເອີດວານ ໃຫ້ການຢືນຢັນວ່າ ກອງທັບຂອງທ່ານ ໄດ້ທຳການທົດລອງລະບົບອາວຸດທີ່ເຮັດໂດຍຣັດເຊຍດັ່ງກ່າວ ການປະກາດທີ່ວ່ານີ້ ໄດ້ພາໃຫ້ມີການກ່າວປະນາມໂດຍພວກເຈົ້າໜ້າທີ່ປ້ອງກັນປະເທດຂອງສະຫະລັດ ເຈົ້າໜ້າທີ່ສຳຄັນຄົນນຶ່ງ ຂອງກະຊວງການຕ່າງປະເທດສະຫະລັດກ່າວໃນວັນພຸດວານນີ້ວ່າ ຄວາມສ່ຽງທີ່ເທີກີຈະຖືກລົງໂທດຮອບໃໝ່ “ແມ່ນມີຫຼາຍໆແທ້ໆ ” ທ່ານອາຣ໌ ຄລາກ ຄູເປີ (R Clarke Cooper) ລັດຖະມົນຕີຊ່ວຍວ່າການກະຊວງການຕ່າງປະເທດສະຫະລັດ ກ່າວຕໍ່ພວກນັກຂ່າວວ່າ “ການລົງໂທດແມ່ນສິ່ງທີ່ກຳລັງວາງຢູ່ເທິງໂຕະ ” ບໍ່ພຽງແຕ່ລະບົບ S-400 ບໍ່ມີຄວາມສາມາດຖ່າຍໂອນຂໍ້ມູນລະຫວ່າງເຄື່ອງຄອມພິວເຕີ້ ກັບລະບົບຂອງສະຫະລັດເທົ່ານັ້ນ ທ່ານຄູເປີເວົ້າວ່າ “ແຕ່ມັນຍັງບໍ່ສາມາດຖ່າຍໂອນຂໍ້ມູນ ກັບລະບົບຂອງອົງການເນໂຕ້ນຳດ້ວຍ ທ່ານຄູເປີກ່າວຕື່ມວ່າ “ການຖ່າຍໂອນຂໍ້ມູນຂອງອາວຸດຫຼືລະບົບແບບນີ້ ຍັງໄດ້ກໍ່ໃຫ້ເກີດຄວາມສ່ຽງເພີ້ມຂຶ້ນຕໍ່ການຖືກລົງໂທດ ແລະມີຄວາມສ່ຽງຫຼາຍຂຶ້ນ ຕໍ່ການທີ່ຈະຖືກຈຳກັດຮັດແຄບຕື່ມ ” ເທີກີ ໄດ້ເຊັນຂໍ້ຕົກລົງຊື້ລະບົບປ້ອງກັນທາງອາກາດ S-400 ຈາກຣັດເຊຍ ໃນປີ 2017 ການຈັດສົ່ງລະບົບອາວຸດດັ່ງກ່າວຊຸດທຳອິດ ມີຂຶ້ນໃນເດືອນກໍລະກົດປີກາຍນີ້ ນັບຕັ້ງແຕ່ນັ້ນມາ ສະຫະລັດໄດ້ສັ່ງໃຫ້ໂຈະ ບໍ່ໃຫ້ເທີກີ ເຂົ້າຮ່ວມໃນໂຄງການ ສ້າງເຮືອບິນລົບອາຍພົ່ນເຣດ້າຈັບບໍ່ໄດ້ F-35 ແລະໄດ້ຂົ່ມຂູ່ຕະຫຼອດມາວ່າ ຈະທຳການລົງໂທດຕໍ່ອັງກາຣາ ແຕ່ຍັງບໍ່ທັນມີການລົງໂທດຫຍັງເທື່ອເກີດຂຶ້ນ